Diari Oficial de la Generalitat Valenciana


Sumari del DOGV 4729, del 08-04-2004 (2004/3023)

ORDE de 22 de març de 2004 de la Conselleria d.Indústria, Comerç i Turisme, per la qual es dicten les normes per a la concessió d.ajudes per l'Institut de la Petita i Mitjana Indústria de la Generalitat Valenciana (IMPIVA) a projectes plurianuals presentats a les convocatòries d'incentius autonòmics a la Investigació Científica, Desenrotllament Tecnològic i Innovació (I+D+I) a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4729

Data del DOGV
:   08-04-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/3023


Data del document
:   22-03-2004

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * ajuda a les empreses
    * recerca i desenvolupament
    * petita empresa
    * innovació
    * canvi tecnològic
    * suport econòmic
    * mitjana empresa
    * ajuda pública

ORDE de 22 de març de 2004 de la Conselleria d'Indústria, Comerç i Turisme, per la qual es dicten les normes per a la concessió d'ajudes per l'Institut de la Petita i Mitjana Indústria de la Generalitat Valenciana (IMPIVA) a projectes plurianuals presentats a les convocatòries d'incentius autonòmics a la Investigació Científica, Desenrotllament Tecnològic i Innovació (I+D+I) a la Comunitat Valenciana. [2004/X3023]
  
Mitjançant Orde de 3 de juny de 2002, de la Conselleria d'Innovació i Competitivitat, i Resolució de 6 de març de 2003 de la Sotssecretaria de Ciència i Tecnologia de la Presidència de la Generalitat Valenciana, es va regular la concessió d'incentius autonòmics a la Investigació Científica, Desenrotllament Tecnològic i Innovació (I+D+I) a la Comunitat Valenciana.
  
Per Decret 7/2003, de 21 de juny del President de la Generalitat, s'assignen a la Conselleria d'Indústria, Comerç i Turisme les competències en matèria d'investigació i innovació tecnològica, quant a la concessió de les ajudes mencionades en el paràgraf anterior seran exercides a través de l'Institut de la Petita i Mitjana Indústria de la Generalitat Valenciana en el pressupost del qual s'han integrat les partides corresponents.
  
En les disposicions mencionades en el primer paràgraf es fa referència tant a la renovació anual de les ajudes concedides com a la determinació de l'import de l'ajuda per a cada anualitat durant un o dos exercicis addicionals a aquell en el qual van ser presentats els projectes. Per això es fa necessari dictar una norma mitjançant la qual s'establisca el procediment per a la renovació de les ajudes a projectes amb una duració superior a un any que així ho hagen sol·licitat.
  
Per això, i en virtut de les facultats que em conferix l'article 35 de la Llei 5/1983, de Govern Valencià,
  
ORDENE
  
Article 1
  
1. Constituïx l'objecte de la present orde establir el procediment i el marc general per a la renovació per l'Institut de la Petita i Mitjana Indústria de la Generalitat Valenciana (IMPIVA) d'ajudes a projectes plurianuals recolzats en les convocatòries d'incentius autonòmics a la Investigació Científica, Desenrotllament Tecnològic i Innovació (I+D+I) a la Comunitat Valenciana dels exercicis 2002 i 2003.
  
2. Les ajudes a projectes i actuacions contemplades en la present Orde es finançaran en l'exercici 2004 a càrrec de la línia pressupostària que s'indica a continuació, amb un límit de 4.000.000 d'euros:
  
- T1386000 Competitivitat i incentius regionals i autonòmics: 9.015.180 euros
  
Per a l'exercici 2005, la línia pressupostària i l'import es publicaran prèvia l'aprovació dels Pressupostos Generals de la Generalitat Valenciana per al dit exercici.
  
Article 2
  
1. Els beneficiaris d'ajudes concedides a l'empara de l'Orde de 3 de juny de 2002, de la Conselleria d'Innovació i Competitivitat, i de la Resolució de 6 de març de 2003 de la Sotssecretaria de Ciència i Tecnologia de la Presidència de la Generalitat Valenciana, que hagen presentat sol·licituds de renovació d'ajuda en l'últim trimestre de 2003 d'acord amb el que s'ha previst en l'article 11 de l'Orde de 3 de juny de 2002 i l'apartat 11 de les bases aprovades per Resolució de 6 de març de 2003, podran optar, en el termini d'un mes comptat a partir de la publicació de la present orde en el Diari Oficial de la Generalitat Valenciana, per acollir-se al Programa de Desenrotllament Tecnològic aprovat per Resolució d'1 de desembre de 2003 del President de l'IMPIVA sempre que complisquen els requisits previstos en la dita convocatòria i aporten la documentació pertinent.
  
2. Per a exercitar la dita opció, els sol·licitants hauran de presentar en l'IMPIVA un escrit firmat pel representant legal de l'empresa en el qual indiquen la seua intenció d'acollir-se a la convocatòria d'ajudes del Programa de Desenrotllament Tecnològic aprovat per Resolució d'1 de desembre de 2003 del President de l'IMPIVA.
  
3. La presentació d'este escrit implicarà la renúncia als drets a què el beneficiari poguera ser creditor d'haver-hi seguit la tramitació establida en la convocatòria en la qual va participar, i també l'alliberament de les obligacions implícites en l'article 2.3 de l'Orde de 3 de juny de 2002, i en l'apartat 2.2 de les bases aprovades per Resolució de 6 de març de 2003.
  
4. Així mateix, els beneficiaris dels projectes de cooperació entre dos o més PIME, regulats en l'apartat 2.3.b) de les bases aprovades per Resolució de 6 de març de 2003, que hagen optat per l'opció contemplada en el present article hauran de presentar una sol·licitud individualitzada de cadascun d'ells.
  
Article 3
  
1. Les sol·licituds de renovació d'ajuda d'aquells beneficiaris que en el termini indicat no exercitaren l'opció contemplada en l'article precedent, o havent-la exercitat no compliren els requisits del Programa de Desenrotllament Tecnològic de l'IMPIVA, es tramitaran d'acord amb el que s'ha disposat en les bases de la convocatòria en la qual van participar fins a la total finalització del projecte.
  
2. Els beneficiaris dels projectes de cooperació entre dos o més PIME regulats en l'apartat 2.3.b) de les bases aprovades per Resolució de 6 de març del 2003, seran considerats com a titulars cadascun d'ells d'un expedient individualitzat d'ajuda.
  
DISPOSICIONS FINALS
  
Primera
  
Es faculta el director general de l'IMPIVA per a dictar les resolucions necessàries per al desenrotllament, eficàcia i execució de la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 22 de març de 2004
  
El conseller d'Indústria, Comerç i Turisme,
  
MIGUEL I. PERALTA VIÑES